SPCG วอลุ่มแน่น-บวกแรงกว่า 6% ชูหุ้นพื้นฐานดี-ราคาถูก แถมปันผลสูงแนะซื้อเป้า 27.25 บ.
SPCG วอลุ่มแน่น-บวกแรงกว่า 6% ชูหุ้นพื้นฐานดี-ราคาถูก แถมปันผลสูงแนะซื้อเป้า 27.25 บ. โดย ณ เวลา 10.46 น. อยู่ที่ระดับ 23.60 บาท บวก 1.40 บาท หรือ 6.31% ด้วยมูลค่าซื้อขาย 313.97 ล้านบาท
24 ม.ค. 2561

ผู้สื่อข่าวรายงานว่า บริษัท เอสพีซีจี จำกัด (มหาชน) หรือ SPCG ณ เวลา 10.46 น. อยู่ที่ระดับ 23.60 บาท บวก 1.40 บาท หรือ 6.31% ด้วยมูลค่าซื้อขาย 313.97 ล้านบาท ราคาหุ้นปรับตัวแรงในรอบ 2 เดือน นับตั้งแต่หุ้นยืนที่ระดับ 23.90 บาท เมื่อวันที่ 21 พ.ย.60

บล.เมย์แบงก์ กิมเอ็ง ระบุในบทวิเคราะห์ ว่า SPCG ประเมินกำไรสุทธิ 678 ล้านบาท ขยายตัว 24% เทียบไตรมาสก่อนหน้า และ 8% เทียบช่วงเดียวกันของปีก่อน ผลักดันจาก (1) ฤดูหนาวเป็นช่วงฤดูกาลผลิตกระแสไฟฟ้าที่ให้ผลผลิตดีที่สุดของโรงไฟฟ้าโซล่าฟาร์มทั้ง 36 แห่ง (2) SPCG (โดย SPR) ทยอยติดตั้งส่งมอบแผงโซล่าบนหลังคาจำนวนมาก ทำให้สามารถปิดยอดได้ราว 1,500 ลบ. (3) ภาระดอกเบี้ยจ่ายลดลง 15% เทียบช่วงเดียวกันของปีก่อน จากการทยอยคืนหนี้ และ รีไฟแนนนซ์เงินกู้โครงการเป็นหุ้นกู้ก่อนหน้า ซึ่งในภาพรวม คาดจะทำให้ทั้งปี 2560 นั้น SPCG จะรายงานกำไรราว 2.4 พันล้านบาท ซึ่งน่าจะดีกว่าประมาณการของเราราว 4% เนื่องจากอัตรากำไรขั้นต้นรวมมีแนวโน้มดีกว่าคาดเนื่องจากตลาดโซล่าบนหลังคาทำได้ดีน่าพอใจ
ผู้บริหารเผยกับเราว่า BOI ได้อนุมัติขยายเวลาการติดตั้งโซล่าบนหลังคาโรงงาน โดยสามารถนำเอาค่าใช้จ่ายไปลดหย่อนภาษีได้ 50% ทำให้ตลาดนี้ยังมีทิศทางสดใส โดยผู้บริหารตั้งเป้ารายได้จากการขายและติดตั้ง 2 พันล้านบาทปีนี้ ขยายตัวอีก 33% เทียบช่วงเดียวกันของปีก่อน ซึ่งมี backlog ในมือเกือบเต็มแล้ว ส่วนโครงการโซล่าฟาร์มญี่ปุ่น เมือง Tottori ขนาด 30MW (สรุป SPCG ถือ 1/3) อยู่ในขั้นตอนเชื่อมต่อไฟฟ้าแล้ว ยังคงตั้งเป้าจำหน่ายไฟฟ้า 2Q61 โดยโครงการนี้เบื้องต้น จะบันทึกเป็นเงินลงทุน ซึ่งจะรับรู้เงินปันผลรับในงบกำไรขาดทุนของ SPCG
ผู้บริหารเผยว่ายังคงมองหาการลงทุนใหม่ๆต่อเนื่องในรูปแบบของ Solar business  โดยจะเน้นในการเกาะไปกับผู้นำตลาดของโลก และยังคงมองอุตสาหกรรมพลังงานทดแทนของโลก และ SPCG เป็น Growth stage เพียงแต่จะต้องพิจารณาการลงทุนอย่างรอบคอบ เหมาะสม คุ้มกับความเสี่ยง โดยปัจจุบัน SPCG ซื้อขายเพียง PE18F 8.0x มีส่วนลดจากกลุ่มพลังงานถึง 47% ขณะที่จ่ายปันผลได้สูง 6.3% เป็นอันดับต้น เรามองว่าสามารถลงทุนซื้อถือเพื่อรอพัฒนาการใหม่ๆได้แนะนำซื้อราคาเป้าหมาย 27.25 บาท